**E L Ő T E R J E S Z T É S**

# **Szombathely Megyei Jogú Város Közgyűlésének 2020. október 29-i ülésére**

Javaslat szociális központ létrehozására vonatkozó koncepcióval kapcsolatos döntés meghozatalára

Szombathely Megyei Jogú Város Közgyűlése 129/2020. (VI.25.) Kgy. számú határozatával

kinyilvánította a Szombathely Kolozsvár utca 27. szám alatti ingatlan értékesítésére vonatkozó szándékát azzal,hogy az ingatlan értékesítésére vonatkozó pályázati felhívást akkor tárgyalja, ha jóváhagyta az ott elhelyezett ellátottak átköltöztetésére vonatkozó javaslatot, amelyben ki kell térni a Pozsony utcai Idősek Gondozóháza problémáira, illetve lehetőség szerint szociális-szakmai, műszaki megoldást kell kínálni a Zanati út 1. szám alatti hajléktalan ellátó intézménnyel kapcsolatos problémák megoldására.

A Zanati út 1. szám alatti intézménnyel, illetve a hajléktalanság problémájának városi szintű kezelésével kapcsolatos szakmai javaslat kialakításának alapját kell, hogy képezzék a lakossági észrevételek, problémafelvetések. A lakosság nézőpontjainak megismerése céljából személyes egyeztetés kezdeményezésére került sor a Szombathely Keleti Városrész Polgári Érdekvédő Egyesülettel. Az egyeztetés jövőbeni megvalósulását követően, annak eredményeképp kialakított szakmai javaslatot a Közgyűlés elé terjesztem.

A Pálos Károly Szociális Szolgáltató Központ és Gyermekjóléti Szolgálat vezetője az Időskorúak Gondozóháza, míg a FÉHE Nonprofit Kft. vezetője a Hajléktalanok Otthona keretein belül működtetett szociális ellátások tekintetében elkészítette helyzetértékelését. A szakmai anyagokat az előterjesztés melléklete tartalmazza.

A helyzetértékeléseket kiindulási alapként tekintve az alábbiakban ismertetett javaslat fogalmazható meg.

**Javaslat a személyes gondoskodást nyújtó szociális szolgáltatások fejlesztésére**

**I. Idősödés Szombathelyen, növekvő gondozási szükséglet**

Szombathely városban a lakosság korösszetételét tekintve a 14 éven aluliak számának csökkenése, valamint a 65 év felettiek számának növekedése jellemző: napjainkban Szombathelynek több a 65 év feletti, mint a 14 év alatti lakosa. Az öregedési index (100 gyermekkorúra jutó időskorú népesség száma) városunkban folyamatosan növekedést mutat, 2017. évben 152,26% volt.

A legfrissebb adatok szerint 2020. január 1. napján Szombathely városnak 21 697 fő (teljes lakosságszámhoz viszonyított arány 28,5 %) 60 év feletti lakosa volt.

Az időskorú népességen belül az országos trendnek megfelelően a 80 év felettiek aránya folyamatosan emelkedik, nő az átlagéletkor, ugyanakkor az egészségben eltöltött évek száma ezt nem követi. Így az életkor növekedésével arányosan nő az időskorú személyek gondozási szükséglete.

A szociális igazgatásról és szociális ellátásokról szóló 1993. évi III. törvény rendelkezései alapján Szombathely város önkormányzata átmeneti elhelyezést nyújtó ellátást valamint idősek otthonában történő ellátást köteles biztosítani. Ez utóbbi kötelezettségének 82 örökös férőhely biztosításával tesz eleget.

Az ellátórendszer szükségletekhez igazodó átalakításának indoka lehet – országos és helyi szinten egyaránt – az az egyértelműen látható tendencia, mely szerint egyre magasabb az ellátási szükséglettel rendelkező idősek között a demensek, azon belül is a középsúlyos illetve súlyos állapotban lévő demenciával küzdő személyek aránya.

A Szombathely területén működő (fővárosi illetve állami fenntartású), tartós bentlakásos elhelyezést nyújtó intézmények tartósan 250 - 300 fős várólistával rendelkeznek. A 2019. évi májusi adatok szerint a Szociális és Gyermekvédelmi Főigazgatóság által Vas megyében fenntartott idősotthonokban 224 fő szombathelyi lakóhellyel rendelkező idős személy várakozott férőhelyre. Az egyes intézmények demensek számára fenntartott férőhelyei az összes férőhelyszámok 30-38 %-át teszik ki.

**II.1. Időskorúak átmeneti gondozása a Pozsony u.47. szám alatt**

Az időskorúak átmeneti elhelyezését Szombathely város a Pálos Károly Szociális Szolgáltató Központ és Gyermekjóléti Szolgálat által a Szombathely, Pozsony u 47. szám alatt működtetett Időskorúak Gondozóházában biztosítja 17 férőhelyen.

Az átmeneti elhelyezést biztosító intézmény legfeljebb egy év időtartamra nyújt szolgáltatást, amely indokolt esetben további egy évvel meghosszabbítható. A bentlakásos intézményi elhelyezésre várakozók számára a férőhely elfoglalásáig biztosított az elhelyezés. A teljes körű ellátás magában foglalja az állandó felügyeletet, napi háromszori étkezést, orvosi ellátást, szabadidős programokat, vallásgyakorlási lehetőséget.

Az elmúlt öt évben - de különösen 2016-tól - erőteljesen emelkedett a szolgáltatást igénylők száma. Életkor szerint a 80 év feletti korosztály képviselteti magát a legmagasabb arányban (67,5%), jellemző a női ellátottak magas aránya.

A Gondozóházba való felvételre 2019. december 31-én **77 fő várakozott**, ami az engedélyezett férőhelyszám 450 %-ának felel meg.

A tárgyi feltételek hiánya miatt a Gondozóház határozott időre szóló, 2020. december 31-ig érvényes ideiglenes működési engedéllyel rendelkezik. Hiányzó tárgyi feltételek:

* Az akadálymentes közlekedés feltételeinek biztosítása nem megoldott.
* A nagyobb szobákban az elhelyezettek száma (6 fő) meghaladja a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendeletben megengedett létszámot (4 fő).
* Az 1 főre jutó alapterület a kisebb szobákban (4 m2/fő) kevesebb az előírt minimumnál (6 m2/fő).
* Hiányzó helyiségek: foglalkoztató, látogatók fogadója, betegszoba, nemenkénti fürdő, látogatói illemhely.

A szociális igazgatásról és szociális ellátásokról szóló 1993. évi III. törvény 138. § (4) szerint átmeneti elhelyezést nyújtó intézmény 2022. december 31. napjáig működhet.

A szakmapolitikai és jogalkotói törekvés szerint tehát 2023-tól megszűnnek az idősek átmeneti elhelyezését biztosító intézmények (Időskorúak Gondozóháza), melynek indokoltsága már évek óta jól érzékelhető. A gondozóházi funkció iránti igény és szükséglet fokozatosan megszűnt.

**II.2. Időskorúak nappali ellátása a Pozsony u. 47. szám alatt**

Az idősek nappali ellátása a Pálos Károly Szociális Szolgáltató Központ és Gyermekjóléti Szolgálat által működtetett öt idősek klubjában történik 270 férőhelyen, amelyből 14 férőhely demens személy ellátására szolgál.

A IX. számú Szakmai Egységhez tartozó Idősek Klubja a Pozsony u. 47. szám alatt, 40 férőhelyen nyújtja szolgáltatásait, kihasználtsága átlagosan 95% körül mozog.

Az idősklub tárgyi feltételei jelenleg nem felelnek meg a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet75. §(1) bekezdésében foglaltaknak, mert nem rendelkezik pihenő helyiséggel, továbbá nem biztosítottak az akadálymentes közlekedés feltételei, ezért 2020. december 31-ig érvényes határozott idejű működési engedéllyel rendelkezik.

**II.3. Hajléktalanok Otthona Szombathely, Kolozsvár utca 27.**

A Kolozsvár utca 27. szám alatti telephelyen idős hajléktalan személyek ellátása valósul meg. A Hajléktalanok Otthona tartós bentlakásos ellátási formát biztosító intézményi ellátás. Azok a fedél nélküli, nehéz sorsú emberek kerülhetnek ide, akiknek az ellátása, gondozása az átmeneti szálláson nem megvalósítható, mivel egészségi állapotuk romlása okán tartós ápolásra, gondozásra szorulnak.

Mivel a telephely nagyon közel fekszik egy jelentős, faipari termékek előállítását végző gyáregység kéményéhez, ennek káros hatásait a lakók illetve a telephelyen dolgozók napi szinten kénytelenek elviselni.

A Hajléktalanok Otthona műszaki állapota az elmúlt évtizedben olyan mértékben leromlott, hogy a kialakult helyzet már az ott élő, többségében teljes ellátásra, ápolásra szoruló emberek ellátását is veszélyezteti. Az épület folyamatosan beázik, annak ellenére, hogy több alkalommal került javításra a tető. Az elhasználódott vízelvezető csövek kicserélésre kerültek. Az elöregedett elektromos vezetékek miatt folyamatosak a zárlatok, áramszünetek. A szennyvízelvezető rendszer olyan mértékben tönkrement, hogy rendszeresek a dugulások, a mellékhelyiségek egy részét végleg le kellett zárni.

Jelenleg 14 fővárakozikaz otthonban történő elhelyezésre, ugyanakkor az átmeneti szálláson tartózkodó személyek közel fele esetében a fennálló szükségleteik kielégítése a tartós bentlakásos intézményben történhetne meg megfelelően.

**II.4. Konklúzió:**

A jelenleg rendelkezésre álló, és Szombathely város lakosai számára elérhető férőhelyek nem elegendőek arra, hogy a fennálló szociális szükségleteket kielégítsék, a megváltozott gondozási igényekhez igazodjanak (demencia), így az idősek számára a szükséges mértékben biztosítsák a hozzáférést olyan szolgáltatásokhoz, melyek hozzájárulnak a méltó időskorhoz.

A szociális szolgáltatások jelenlegi rendszerének újragondolását indokolják a megváltozott szociális szükségletek, a jogszabályi változások, és a rendszerben jelenleg a tárgyi feltételek tekintetében fennálló hiányosságok. Az újragondolás során a szakmai szempontok mellett szem előtt kell tartani a hosszú távú fenntarthatóság, a hozzáférés és a költséghatékonyság szempontjait is.

**Az ellátórendszer átalakításának, kapacitás bővítésének indokai:**

* Az idősellátásban rendelkezésre álló szolgáltatási kapacitás nem képes kielégíteni a jelenlegi igényeket sem, az öregedési folyamat hatására pedig további szükségletek kialakulása várható.
* A demens idősek nappali ellátását biztosító férőhelyszámok növelése elősegítené az érintett családok napközbeni tehermentesítését.
* Az intézményi elhelyezésre várakozó idős emberek között egyre nagyobb arányban vannak jelen demens személyek, akiknek ellátása a megfelelő szaktudás mellett speciális fizikai környezetet is igényel. A térbeli orientáció fokozatos elvesztésével küzdő idős emberek számára a speciális igényeikhez igazított biztonságos környezetet kialakítására van szükség.
* Az 1993. évi III. tv. 138 § (4) bekezdése értelmében átmeneti elhelyezést nyújtó intézmény 2022. december 31-éig működhet. Ennek értelében a Gondozóház, mint átmeneti elhelyezést nyújtó intézmény hosszú távon nem működtethető.
* A hajléktalanok átmeneti szállásán lakók legalább fele hosszú távon (véglegesen) intézményi ellátásra szorul, a szociális ellátórendszer diszfunkciói miatt „ragad” a hajléktalan ellátásban; további legalább egyötöde pedig élete végéig hajléktalanok otthonában lenne szakszerűen ellátható.
* A hajléktalan otthona férőhelyszáma nem elégséges, az intézmény „bedugult”, gyakran férőhelyszámon felüli elhelyezés válik szükségessé súlyos beteg, ápolásra szoruló hajléktalan emberek azonnali ellátásának biztosítása érdekében.
* Mind az idősek átmeneti gondozása, mind a hajléktalan idősek ellátása tekintetében elmondható, hogy a tárgyi feltételek jelenleg nem teszik lehetővé a méltó időskor megélését.

**III. Javaslatok a jelenlegi ellátórendszer újragondolására**

Az ellátórendszer átalakításának, a megfelelő tárgyi környezet kialakításának javasolt helyszíne a Pozsony utca 47. szám alatti ingatlan. Az említett ingatlan, önkormányzati tulajdonban van és a város településrendezési terve lehetővé teszi az ingatlan fejlesztését. Mivel az Önkormányzat számára megoldandó problémát jelent az ingatlanon jelenleg található épületben a korábban említett tárgyi feltételekbeli hiányosságok miatt a szociális szolgáltatások biztosítása, így egy új épület kialakítása, a megfelelő tárgyi feltételek megteremtése által, egy régóta fennálló problémát kezelne. Lényeges szempont az ellátórendszer fejlesztésénél, hogy az ingatlan lakókörnyezetében a szociális szolgáltatások biztosítása nem okozott feszültséget, a környéken lakók számára nem jelentett problémát a szociális intézmény eddigi működése.

Bentlakásos intézmények kialakításának minimum feltételei:

A Szociális törvény értelmében idősek otthonában a jogszabályban meghatározott gondozási szükséglettel rendelkező, de rendszeres fekvőbeteg-gyógyintézeti kezelést nem igénylő, a rá irányadó öregségi nyugdíjkorhatárt betöltött személy látható el.

Hajléktalanok otthonában olyan hajléktalan személy gondozását kell biztosítani, akinek az ellátása átmeneti szálláshelyen, rehabilitációs intézményben nem biztosítható és kora, egészségi állapota miatt tartós ápolást, gondozást igényel.

Mindkét típusú bentlakásos intézményben biztosítani kell a napi huszonnégy órás szolgálatot, a folyamatos működéshez szükséges személyi és tárgyi feltételeket.

Ki kell alakítani az éjszakai és nappali tartózkodásra (lakhatás), a személyi tisztálkodásra, az étkezésre, közösségi együttlétre, mentális gondozásra, egészségügyi ellátás céljára (pl. orvosi szoba, betegszoba), közösségi együttlétre, látogatók fogadására szolgáló helyiséget.

A jogszabály értelmében a bentlakásos intézmény akkor alkalmas gondozási feladatok ellátására, ha

* a lakószobában egy ellátottra legalább **hat négyzetméternyi lakóterület,**
* tíz ellátottra legalább egy fürdőkád vagy zuhanyzó, valamint nemenkénti illemhely jut és biztosított a folyamatos fűtés- és melegvíz-szolgáltatás
* egy lakószobában legfeljebb négy személy helyezhető el
* házaspárok (élettársak) elhelyezésére külön lakószobát kell biztosítani.

A minimum feltételektől való pozitív irányú eltérések – elsősorban az egy fő ellátottra jutó négyzetméter – elősegítik a komfortosabb és méltóbb környezet kialakítását, csökkentik a feszültségek kialakulásának lehetőségét. A lakószobák tekintetében az 1 főre jutó 6 nm minimum feltétel 8 nm-re történő emelése jelentős színvonalbeli különbséget eredményez az ellátottak életkörülményeinek tekintetében.

Jelenleg a szükségleteket figyelembe véve egy olyan bentlakásos és nappali intézmény működtetése lenne kívánatos, amely a férőhelyszámok – a rendelkezésre álló terület adottságait és a lakókörnyezetet figyelembe vevő - bővítésével jelentősen csökkenthetné a fennálló szükségletek és a rendelkezésre álló ellátási kapacitások közötti különbségeket.

A bentlakásos intézmény esetében a társadalmi szintű gondozási szükségleteket figyelembe véve, a férőhelyszámokat javasolt úgy meghatározni, hogy nagyságrendileg a férőhelyszámok 70 %- a idősotthoni férőhely legyen, 30%-a pedig idős hajléktalan személyek ellátását biztosító férőhely. Az idősotthoni férőhelyek 40%-án javasolt demens idős emberek ellátását biztosítani.

Az idősek nappali ellátása esetén az igényeket és a lehetőségeket figyelembe véve 14 férőhelyen demens személyek ellátása javasolt, mellyel a demenciával küzdő (elsősorban enyhe fokú) személyek számára jelenleg a városban rendelkezésre álló 14 férőhely megduplázódna.

**A szolgáltatások biztosításának lehetséges alternatívái**

Szakmai szempontból a fentiekben vázolt férőhelyszám növelés és megoszlás lenne a legkívánatosabb, ugyanakkor a férőhelyszámok növelhetőségének mértékét nagymértékben befolyásolja és meghatározza a rendelkezésre álló terület és a kialakítható épület nagysága.

A rendelkezésre álló terület nagyságát is figyelembe véve 4 lehetséges módja van a jövőbeni működtetésnek:

**1. A meglévő területen kerül kialakításra és két külön intézmény keretén belül történik az idős emberek és a hajléktalan idős emberek ellátása:**

- a férőhelyszámok nem vagy csak kis mértékben növelhetőek

- a tárgyi és személyi feltételek bizonyos körében duplikálás történik, a költséghatékonyság szempontjai kevésbé érvényesülhetnek

**2. A meglévő területen kerül kialakításra és egy integrált intézmény keretén belül történik az idős emberek és a hajléktalan idős emberek ellátása:**

- a férőhelyszámok az 1. ponthoz képest nagyobb mértékben növelhetőek az egyes helyiségek duplikálásának elkerülése miatt

- a személyi feltételek tekintetében költséghatékonyabb működtetés valósítható meg

**3. A meglévőnél nagyobb területen** **kerül kialakításra és két külön intézmény keretén belül történik az idős emberek és a hajléktalan idős emberek ellátása:**

- a férőhelyszámok az 1. ponthoz képest nagyobb mértékben történő emelésére nyílik lehetőség

- a tárgyi és személyi feltételek bizonyos körében duplikálás történik

**4. A meglévőnél nagyobb területen** **kerül kialakításra és egy integrált intézmény keretén belül történik az idős emberek és a hajléktalan idős emberek ellátása:**

**-** a férőhelyszámok növelése illetve a tárgyi feltételek esetében nagyobb mozgástér. A legnagyobb mértékű férőhelyszám növelést teszi lehetővé.

- Költséghatékonyabb működtetést tesz lehetővé

Javaslom, hogy a jövőbeni működésre vonatkozó - fentiekben vázolt - 4 lehetőség tervező bevonásával kerüljön megvizsgálásra, továbbá a beruházás és a működtetés szempontjából a legköltséghatékonyabb és a terület adottságait figyelembe véve, a legtöbb idősotthoni férőhely kialakítását lehetővé tevő javaslat kerüljön kidolgozásra.

A javaslatnak ki kell térnie az érintett intézmények ellátottjainak átmeneti elhelyezésére az új épület kialakításának időszakára vonatkozóan, valamint a javaslat kidolgozásába be kell vonni a fejlesztéssel érintett körzet képviselőjét.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. október „ ”**

/: **Dr. Nemény András**:/

HATÁROZATI JAVASLAT

**…/2020. (X. 29.) Kgy. számú határozat**

1. A Közgyűlés a **„**Javaslat szociális központ létrehozására vonatkozó koncepcióvalkapcsolatos döntés meghozatalára**”**című előterjesztést megtárgyalta, és egyetért azzal, hogy

* az előterjesztés szerinti szociális szolgáltatások biztosításának alternatíváitervező bevonásával kerüljenek megvizsgálásra
* a beruházás és a működtetés szempontjából a legköltséghatékonyabb és a terület adottságait figyelembe véve, a legtöbb idősotthoni férőhely kialakítását lehetővé tevő javaslat kerüljön kidolgozásra
* a javaslatnak ki kell térnie az érintett intézmények ellátottjainak átmeneti elhelyezésére.

2. A Közgyűlés felkéri a polgármestert, hogy az 1. pont szerinti koncepcióterv szintű javaslatot terjessze a Közgyűlés elé.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Lakézi Gábor főépítész/

**Határidő:** 1. pont azonnal

2. pont Közgyűlés 2021. márciusi ülése